**OBRAZLOŽENJE IZVRŠENJA FINANCIJSKOG PLANA**

**HŽ INFRASTRUKTURE ZA PRVO POLUGODIŠTE 2023. GODINE**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj. Kao upravitelj željezničke infrastrukture, HŽ Infrastruktura je dužna osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu sa zakonskim propisima i ugovornim obvezama. Stoga, upravljanje željezničkom infrastrukturom kao djelatnost od javnog interesa obuhvaća:

* Organizaciju i regulaciju željezničkog prometa
* Osiguranje pristupa i korištenje željezničke infrastrukture svim željezničkim prijevoznicima koji ispunjavaju propisane uvjete
* Održavanje željezničke infrastrukture
* Izgradnju, dogradnju i obnovu kao i osuvremenjivanje željezničke infrastrukture sukladno Nacionalnom programu željezničke infrastrukture

HŽ Infrastruktura upravlja sa 2.617 kilometara pruge koje su kategorizirane na:

* Međunarodne pruge:
  + glavne pruge – 782 km (30% ukupne mreže na kojoj se odvija 75% ukupnog prometa)
  + ostale pruge – 678 km (26% ukupne mreže na kojoj se odvija 15% ukupnog prometa)
* Regionalne pruge – 626 km (24% ukupne mreže na kojoj se odvija 7% ukupnog prometa)
* Lokalne pruge – 531 km (20% ukupne mreže na kojoj se odvija 3% ukupnog prometa)

Osim pruga, željezničku infrastrukturu čine i ostali objekti u pružnom pojasu –službena mjesta, željezničko-cestovni prijelazi te mostovi, tuneli i propusti.

Poslovanje HŽ Infrastrukture odvija se sukladno strateškim dokumentima za razvoj željeznice, a određeno je Zakonom o željeznici, Zakonom o trgovačkim društvima i Izjavi o osnivanju društva, te drugim zakonskim i podzakonskim aktima vezanim uz djelatnost HŽ Infrastrukture.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2022.** | **REBALANS 2023.** | **OSTVARENJE 1.-6. 2023.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 126.737.763 | 394.117.931 | 180.701.842 | 142,6 | 45,8 |
| 7 PRIHODI OD PRODAJE NEFINANCIJSKE IMOVINE | 0 | 0 | 0 |  |  |
| **UKUPNI PRIHODI** | **126.737.763** | **394.117.931** | **180.701.842** | **142,6** | **45,8** |

U prvom polugodištu 2023. godine HŽ Infrastruktura je ostvarila ukupne prihode u iznosu od 180,70 milijuna eura ili 45,9% planiranih, a u odnosu na isto razdoblje prethodne godine ukupni prihodi veći su za 42,6%.

Od ukupno ostvarenih prihoda, 88,1% odnosi se na prihode evidentirane u skupini *Pomoći iz inozemstva i od subjekata unutar općeg proračuna* (159,21 milijun eura) od čega se na poziciju *Pomoći proračunu iz drugih proračuna i izvanproračunskim korisnicima* odnosi 59,1% odnosno 94,05 milijuna eura. Predmetna sredstva najvećim dijelom odnose se na sredstva za upravljanje, organizaciju i regulaciju željezničkog prometa (37,22 milijuna eura) i naknada u cijeni goriva (37,60 milijuna eura). Osim navedenog, predmetna grupa obuhvaća i potpore u provedbi CEF projekata i potpore za pripremu projekata planiranih za sufinanciranje iz EU fondova te potporu za otplatu zajma IBRD.

*Pomoći unutar općeg proračuna temeljem protestiranih jamstava* odnosi se na pomoći iz državnog proračuna za podmirenje obveza otplate investicijskih kredita namijenjenih za financiranje ulaganja u željezničku infrastrukturu, a za koje je izdano državno jamstvo. U prvom polugodištu 2023. godine iznose 8,39 milijuna eura što čini 43,7% plana za 2023. godinu.

U prvom polugodištu 2023. godine pozicija *Pomoći temeljem prijenosa EU sredstava* iznosi 12,22 milijuna eura, a odnose se na povlačenje sredstava za projekte iz:

1. OP Konkurentnost i kohezija, prioritetna os 7. Povezanost i mobilnost u ukupnom iznosu od 7,82 milijuna eura, a po projektima kako slijedi:

* Rekonstrukcija i elektrifikacija željezničke pruge Vinkovci – Vukovar 4,30 milijuna eura
* Modernizacija, obnova i elektrifikacija dionice Zaprešić – Zabok 0,98 milijuna eura
* Rekonstrukcija postojećeg i izgradnja drugog kolosijeka željezničke

pruge na dionici pruge Dugo Selo-Križevci 1,53 milijuna eura

* Modernizacija željezničko cestovnih prijelaza 1,00 milijuna eura
* Studijska i projektna dokumentacija 0,01 milijun eura

1. Nacionalnog plana oporavka i otpornosti u ukupnom iznosu od 4,16 milijuna eura za projekt:

* Modernizacija dionice Zagreb Kustošija-Zagreb ZK -Zagreb GK 4,16 milijuna eura

1. Fonda solidarnosti Europske Unije 0,24 milijuna eura

Pozicija *Pomoći od međunarodnih organizacija, te institucija i tijela EU* iznosi 44,54 milijuna eura, a obuhvaća kapitalne pomoći za provedbu CEF projekata. Ostvareni iznos odnosi se na sljedeće projekte:

* Rekonstrukcija postojećeg i izgradnja drugog kolosijeka na dionici

Križevci-Koprivnica-DG 43,59 milijuna eura

* Izrada projektne dokumentacije rekonstrukcije željezničke pruge

M104 Novska - Tovarnik - Dg na dionici Okučani – Vinkovci 0,95 milijuna kuna

U prvom polugodištu 2023. godine izvršenje skupine *Pomoći od međunarodnih organizacija, te institucija i tijela EU* veće je za 34,18 milijuna eura od ostvarenja istog razdoblja prethodne godine. U odnosu na plan za 2023. godinu ostvareno je 67,79%. Povećanje u odnosu na prethodnu godinu uglavnom je rezultat primljene nove tranše avansa za projekt *Rekonstrukcija postojećeg i izgradnja drugog kolosijeka na dionici Križevci-Koprivnica-DG.*

*Prihodi od imovine* iznose 1,85 milijuna eura, a najvećim dijelom se odnose na ostvarene prihode od zakupa i iznajmljivanja imovine (1,80 milijuna eura) i prihoda od zateznih kamata (0,47 milijuna eura). U odnosu na isto razdoblje prethodne godine ukupni Prihodi od imovine veći su za 24,4% što je rezultat povećanja prihoda od zakupa i iznajmljivanja imovine za 23,9% u odnosu na prethodnu godinu. Prihodi od imovine ostvareni su na razini od 44,2% plana za 2023. godinu.

*Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima* iznose 19,65 milijuna eura i u odnosu na isto razdoblje prethodne godine veći su za 95,5% odnosno ostvareni su na razini od 47,7% plana za 2023. godinu. Najvećim dijelom ostvareni su od pružanja željezničkih usluga (19,46 milijuna eura). Povećanje prihoda od pruženih usluga u odnosu na isto razdoblje prethodne godine rezultat je podmirenja duga društva HŽ Cargo prema HŽ Infrastrukturi temeljem Sporazuma o podmirenju duga i Sporazuma o uređenju imovinsko pravnih odnosa, te sklopljene Nagodbe između HŽ Carga i Republike Hrvatske.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2022.** | **REBALANS 2023.** | **IZVRŠENJE 1.-6. 2023.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 73.568.203 | 173.578.209 | 85.452.798 | 116,2 | 49,2 |
| 4 RASHODI ZA NABAVU NEFINANCIJSKE IMOVINE | 68.561.337 | 231.337.888 | 76.452.540 | 111,5 | 33,0 |
| **UKUPNI RASHODI** | **142.129.540** | **404.916.097** | **161.905.338** | **113,9** | **40,0** |

U prvom polugodištu 2023. godine HŽ Infrastruktura ostvarila je ukupne rashode u iznosu od 161,91 milijuna eura što je na razini od 40,0% planiranih sredstava. Od ukupno ostvarenih rashoda, 52,8% odnosi se na rashode poslovanja odnosno 47,2% na rashode za nabavu nefinancijske imovine.

U odnosu na isto razdoblje prethodne godine, ostvareni ukupni rashodi veći su za 13,9%.

RASHODI POSLOVANJA

Ukupni rashodi poslovanja u prvom polugodištu 2023. godine iznose 85,45 milijuna eura što predstavlja izvršenje od 49,2% planiranih sredstava. U odnosu na isto razdoblje 2022. godine veći su za 16,2%.

*Rashodi za zaposlene* iznose 55,06 milijuna eura što je na razini od 53,02% planiranih sredstava. U odnosu na isto razdoblje 2022. godine veći su za 24,82% odnosno za 10,95 milijuna eura što je najvećim dijelom rezultat, s jedne strane povećanja plaća temeljem Kolektivnog ugovora koji je stupio na snagu 01.07.2022. godine, te s druge strane povećanja broja zaposlenika uslijed prijenosa ugovora o radu radnika iz društva Pružne građevine. Naime, 01.07.2022. godine realiziran je prijenos poslovnog područja Održavanje pruga iz ovisnog društva pružne građevine u HŽ Infrastrukturu.

*Materijalni rashodi* iznose 27,04 milijuna eura odnosno 41,47% plana za 2023. godinu. U strukturi materijalnih rashoda za promatrano razdoblje 77,30% odnosi se na rashode za materijal i energiju i rashode za usluge koji se najvećim dijelom odnose na rashode vezane za redovno i izvanredno održavanje željezničke infrastrukture i održavanje zgrada i opreme. Naknade troškova zaposlenima iznose 2,92 milijuna eura i u odnosu na isto razdoblje prethodne godine veće su za 79,91%. Predmetno povećanje najvećim dijelom posljedica je novog načina obračuna troškova prijevoza temeljem Kolektivnog ugovora koji je stupio na snagu 01.07.2022. godine. Ostali nespomenuti rashodi poslovanja izvršeni su u ukupnom iznosu od 3,17 milijun eura od čega se na doprinose za korištenje gradskog zemljišta i vodoprivredne naknade odnosi 2,75 milijuna eura. U odnosu na isto razdoblje 2022. godine ostvareni materijalni rashodi u prvom polugodištu 2023. godine veći su za 2,35%.

U prvom polugodištu 2023. godine *Financijski rashodi* iznose 2,81 milijun eura i na razini su od 70,89% planiranih sredstava. Najvećim dijelom (90,39%) odnose se na kamate po primljenim kreditima i zajmovima koji iznose 2,54 milijuna eura od kojih se na rashode za kamate na primljene kredite i zajmove od kreditnih institucija u javnom sektoru (Hrvatska banka za obnovu i razvitak) odnosi 0,85 milijuna eura odnosno izvan javnog sektora (komercijalne banke) 0,93 milijuna eura, te na kamate po kreditima međunarodnih financijskih institucija 0,76 milijuna eura.

Predmetni rashodi, osim rashoda za kamate po kreditima međunarodnih financijskih institucija; vezani za su za investicijske kredite kojima su financirani projekti obnove, modernizacije i izgradnje željezničke infrastrukture, te se podmiruju iz državnog proračuna kroz poziciju pomoći temeljem protestiranih jamstava.

Financijski rashodi u odnosu na isto razdoblje prethodne godine veći su za 30,17%.

RASHODI ZA NABAVU NEFINANCIJSKE IMOVINE

Ukupni rashodi za nabavu nefinancijske imovine u prvom polugodištu 2023. godine iznose 76,45 milijuna eura odnosno 33,0% planiranih sredstava za 2023. godinu, od čega se na programe investicijskih aktivnosti odnosi 98,99% tj. 75,68 milijuna eura.

Prema programima investicijskih aktivnosti izvršenje po programima je kako slijedi:

* Program obnove i modernizacije pruga za međunarodni promet 21,09 milijuna eura
* Program obnove i modernizacije pruga za regionalni promet 0,70 milijuna eura
* Program obnove i modernizacije pruga za lokalni promet 0,06 milijuna eura
* Program obnove i modernizacije željezničkog čvorišta Zagreb 1,45 milijuna eura
* Program aktivnosti u funkciji infrastrukture i prometa na mreži 7,31 milijuna eura
* Izgradnja novih pruga i kolosijeka 45,07milijuna eura

Ovakvo izvršenje planiranih rashoda vezanih za investicijski dio poslovanja HŽ Infrastrukture rezultat je promijenjene dinamike investicijskih aktivnosti uslijed otežane nabavke strateškog materijala, dugotrajnih postupaka javne nabave i usporenog rješavanja imovinsko-pravnih odnosa.

U odnosu na isto razdoblje 2022. godine, realizacija rashoda za nabavu nefinancijske imovine veća je za 11,5% odnosno za 7,89 milijuna eura.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **REBALANS 2023.** | **OSTVARENJE/ IZVRŠENJE 1.-6. 2023.** | **INDEKS** |
| 1 | 2 | 3 | 4=3/2 |
| UKUPNI PRIHODI | 394.117.931 | 180.701.842 | 45,8 |
| UKUPNI RASHODI | 404.916.097 | 161.905.338 | 40,0 |
| **RAZLIKA - VIŠAK/MANJAK** | **-10.798.166** | **18.796.504** | **-174,1** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **REBALANS 2023.** | **OSTVARENJE/ IZVRŠENJE 1.-6. 2023.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 97.842.667 | 13.608.667 | 13,9 |
| 5 IZDACI ZA FINANCIJSKU IMOVINU I OTPLATE | 104.188.785 | 15.888.386 | 15,2 |
| **RAZLIKA PRIMITAKA I IZDATAKA** | **-6.346.118** | **-2.279.719** | **35,9** |
| PRIJENOS SREDSTAVA IZ PRETHODNE GODINE | 53.036.904 | 53.036.904 | 100,0 |
| PRIJENOS SREDSTAVA U SLJEDEĆE RAZDOBLJE | -35.892.620 | -69.553.688 | 193,8 |
| NETO FINANCIRANJE | 10.798.166 | -18.796.504 | -174,1 |
| **VIŠAK/MANJAK + NETO FINANCIRANJE** | **0** | **0** |  |

U prvom polugodištu 2023. godine HŽ Infrastruktura ostvarila je ukupne prihode u iznosu od 180,70 milijuna eura ili 45,85% planiranih, odnosno ukupne rashode u iznosu od 161,91 milijun eura što je na razini od 39,98% planiranih sredstava. Razlika ostvarenih ukupnih prihoda i ukupnih rashoda iskazana je kao višak u iznosu 18,80 milijuna eura.

HŽ Infrastruktura je u prvom polugodištu 2023. godine ostvarila 13,61 milijun eura primitaka od zaduživanja, od čega 1,00 milijun eura iz IBRD i EBRD zajmova i 12,61 milijun eura iz kredita kreditnih institucija izvan javnog sektora. S obzirom na plan, ostvareno je 13,9% planiranih primitaka od zaduženja.

Izdaci za otplatu glavnice primljenih kredita i zajmova iznose 15,89 milijuna eura, od čega se 9,27 milijuna eura odnosi na otplatu glavnice IBRD i EBRD zajmova. Otplata glavnice po investicijskim kreditima izvan javnog sektora kojima su financirani projekti obnove, modernizacije i izgradnje željezničke infrastrukture iznosi 6,61 milijun eura i podmiruje se iz državnog proračuna kroz poziciju prihoda od pomoći temeljem protestiranih jamstava. Izdaci za otplatu glavnice primljenih kredita ostvareni su na razini od 15,2% planiranih sredstava.

Prijenos novčanih sredstava u sljedeće razdoblje na dan 30.06.2023. iznosi 69,55 milijuna eura od čega se 84,0% odnosi na sredstva na računima za posebne namjene (EU projekti), 11,2% na povučena sredstva iz investicijskih kredita i 4,8% na sredstva po računima za redovno poslovanje.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

U prvom polugodištu 2023. godine, HŽ Infrastruktura sklopila je sljedeće ugovore o kreditu s državnim jamstvom:

|  |  |  |  |  |
| --- | --- | --- | --- | --- |
| **Davatelj kredita** | **Instrument osiguranja plaćanja** | **Iznos kredita** | **Kamatna stopa** | **Rok otplate** |
| Hrvatska banka za obnovu i razvoj | državno jamstvo | 32.517.000 EUR | 6M EURIBOR +0,77 | 31.12.2024. |
| Privredna banka Zagreb | državno jamstvo | 32.517.000 EUR | 6M EURIBOR +0,07 | 31.12.2024. |

Predmetni krediti koriste se po revolving principu, a namjena je financiranje projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava.

Državno jamstvo izdaje se u visini kredita uvećano za kamate, naknade i ostale troškove vezane za predmetne kredite.

Na dan 30.06.2023. godine novosklopljena kreditna zaduženja nisu aktivna budući da do 30.06.2023. nije izdano državno jamstvo.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

U prvom polugodištu 2023. godine HŽ Infrastruktura izdala je sljedeća jamstva kao sudužnik po kratkoročnim kreditima ovisnog društva Pružne građevine:

|  |  |  |  |  |  |  |
| --- | --- | --- | --- | --- | --- | --- |
| **Naziv kredita** | **Korisnik jamstva** | **Tražitelj jamstva** | **Datum izdavanja jamstva** | **Iznos jamstva u EUR** | **Rok važenja jamstva** | **Dani instrument osiguranja** |
| Ugovor o okvirnom kreditu po transakcijskom računu | Zagrebačka banka d.d. | Pružne građevine d.o.o. | 24.04.2023. | 1.000.000,00 | 27.05.2024. | zadužnica |
| Ugovor o kratkoročnom kreditu | Zagrebačka banka d.d. | Pružne građevine d.o.o. | 18.04.2023. | 300.000,00 | 29.03.2024. | zadužnica |

Ugovor o okvirnom kreditu po transakcijskom računu može se koristiti kao odobreno prekoračenje po transakcijskom računu, a namjena Ugovora o kratkoročnom kreditu je financiranje obrtnih sredstava.

Temeljem Sporazuma o osiguranju novčane tražbine sklopljenim s društvom Pružne građevine d.o.o., HŽ Infrastruktura je na ukupan iznos sudužništva u iznosu od 1.300.000,00 eura zasnovala založno pravo na nekretnini u vlasništvu Pružnih građevina od dana 15.05.2023. godine (Rješenje o uknjižbi pod br. Z-15338/2023.).